**Έκθεση της Κοινοβουλευτικής Επιτροπής Οικονομικών και Προϋπολογισμού για το νομοσχέδιο «Ο περί Προϋπολογισμού του Συμβουλίου Εγγραφής και Ελέγχου Εργοληπτών Οικοδομικών και Τεχνικών Έργων του 2024 Νόμος του 2023»**

Παρόντες:

 Χριστιάνα Ερωτοκρίτου, πρόεδρος Αντρέας Καυκαλιάς

 Χρύσης Παντελίδης Χρίστος Χριστοφίδης

 Ονούφριος Κουλλά Σταύρος Παπαδούρης

 Σάβια Ορφανίδου

 Η Κοινοβουλευτική Επιτροπή Οικονομικών και Προϋπολογισμού μελέτησε τον πιο πάνω προϋπολογισμό σε δύο συνεδρίες της, που πραγματοποιήθηκαν στις 8 και 15 Ιανουαρίου 2024. Στην πρώτη συνεδρία της επιτροπής κλήθηκαν και παρευρέθηκαν εκπρόσωποι του Υπουργείου Οικονομικών, του Υπουργείου Μεταφορών, Επικοινωνιών και Έργων και η πρόεδρος του διοικητικού συμβουλίου του Συμβουλίου Εγγραφής και Ελέγχου Εργοληπτών Οικοδομικών και Τεχνικών Έργων (ΣΕΕΕ).

 Σημειώνεται ότι στο πλαίσιο της συζήτησης του νομοσχεδίου παρευρέθηκαν επίσης τα μέλη της επιτροπής κ. Χάρης Γεωργιάδης, Άριστος Δαμιανού και Σωτήρης Ιωάννου.

 Ο προϋπολογισμός του ΣΕΕΕ για το έτος 2024 προβλέπει συνολικές δαπάνες ύψους €1.050.000 και έσοδα ύψους €906.600, τα οποία αναμένεται να προέλθουν κυρίως από την έκδοση ετήσιων αδειών σε εγγεγραμμένους εργολήπτες (€560.000), εξέταση αιτήσεων (€120.000), εγγραφές στο Μητρώο Εργοληπτών (€52.000), καθώς και από πειθαρχικές ποινές (€40.000).

 Ο προϋπολογισμός για το έτος 2024 είναι ελλειμματικός κατά €143.400 και, σύμφωνα με τα κατατεθέντα στοιχεία, το ταμειακό έλλειμμα αναμένεται να καλυφθεί από το αποθεματικό του συμβουλίου, το οποίο, με βάση την προβλεπόμενη ταμειακή κατάσταση κατά την 31η Δεκεμβρίου 2024, προβλέπεται να ανέλθει στα €1.756.600.

 Οι κυριότερες δαπάνες του ΣΕΕΕ για το έτος 2024 αφορούν στα ακόλουθα:

1. Μισθοδοσία υπαλλήλων και ωρομίσθιου προσωπικού, επιδόματα συνδεδεμένα με τη μισθοδοσία και συνεισφορές εργοδότη σε διάφορα ταμεία (€664.470).

2. Λειτουργικές δαπάνες (€123.570).

3. Συμβουλευτικές υπηρεσίες/Έρευνες (€76.500).

4. Κεφαλαιουχικές δαπάνες (€85.000).

 Σύμφωνα με την πρόεδρο του διοικητικού συμβουλίου του ΣΕΕΕ, το έλλειμμα που παρουσιάζεται στον προϋπολογισμό οφείλεται στις μη επαναλαμβανόμενες δαπάνες που προορίζονται να καλύψουν την ολοκλήρωση της λειτουργίας του λογισμικού του συμβουλίου, που αναμένεται να υλοποιηθεί εντός του έτους 2024.

 Στο στάδιο της εξέτασης του θέματος μέλη της επιτροπής έθεσαν ερωτήματα αναφορικά με τον εκσυγχρονισμό της σχετικής με το ΣΕΕΕ νομοθεσίας, καθώς και για την πειθαρχική υπόθεση ΣΑΠΑ και ζήτησαν την κατάθεση στοιχείων σε σχέση με τους ελέγχους που διενεργήθηκαν από το ΣΕΕΕ. Περαιτέρω, επισήμαναν την ανάγκη περίληψης σχετικής πρόνοιας στον προϋπολογισμό αναφορικά με τον καθορισμό της μισθοδοτικής ανέλιξης μόνιμων υπαλλήλων και εργοδοτουμένων αορίστου χρόνου του ΣΕΕΕ στις μισθολογικές κλίμακες Α2, Α5 και Α7(ii) στη βάση αντίστοιχης ρύθμισης που περιλήφθηκε στον κρατικό προϋπολογισμό του 2024.

 Συναφώς, η πρόεδρος του ΣΕΕΕ δήλωσε μεταξύ άλλων τα ακόλουθα:

1. Το διοικητικό συμβούλιο συνεχίζει την προσπάθεια για εκσυγχρονισμό της σχετικής με το ΣΕΕΕ νομοθεσίας, ωστόσο αυτός δεν αναμένεται να ολοκληρωθεί πριν από τη λήξη της θητείας του. Ειδικότερα, η τροποποίηση του πειθαρχικού κώδικα για επιβολή αυστηρότερων ποινών έχει ανατεθεί κατά προτεραιότητα στον νομικό σύμβουλο του ΣΕΕΕ και αναμένεται η υποβολή εκ μέρους του σχετικής πρότασης προς το διοικητικό συμβούλιο με σκοπό την ετοιμασία και κατάθεση σχετικού νομοσχεδίου.
2. Το διοικητικό συμβούλιο από τις αρχές του έτους 2023 έχει προχωρήσει με τις διαδικασίες που αφορούν στην πειθαρχική υπόθεση ΣΑΠΑ. Ειδικότερα, έχει οριστεί εισηγητής για τις πειθαρχικές υποθέσεις, έχουν σταλεί κατηγορητήρια σε όλα τα εμπλεκόμενα πρόσωπα και έχουν ολοκληρωθεί οι ακροαματικές διαδικασίες, ενώ η τελική απόφαση αναμένεται να εκδοθεί πριν από το τέλος Ιανουαρίου του 2024.

 Σημειώνεται ότι στη βάση των πιο πάνω το Υπουργείο Μεταφορών, Επικοινωνιών και Έργων στις 15 Ιανουαρίου 2024 κατέθεσε αναθεωρημένο κείμενο του προϋπολογισμού του ΣΕΕΕ για το 2024, στο οποίο περιλήφθηκε πρόνοια με την οποία καθορίζεται η μισθοδοτική ανέλιξη μόνιμων υπαλλήλων και εργοδοτουμένων αορίστου χρόνου του συμβουλίου στις μισθολογικές κλίμακες Α2, Α5 και Α7(ii) στη βάση αντίστοιχης πρόνοιας που περιλήφθηκε στον κρατικό προϋπολογισμό του 2024 για τους υπαλλήλους του δημόσιου τομέα.

 Η Κοινοβουλευτική Επιτροπή Οικονομικών και Προϋπολογισμού, αφού διεξήλθε τις επιμέρους πρόνοιες του νομοσχεδίου, κατέληξε στις ακόλουθες θέσεις:

1. Η πρόεδρος και το μέλος της επιτροπής βουλευτές της κοινοβουλευτικής ομάδας του Δημοκρατικού Κόμματος τάχθηκαν υπέρ της ψήφισης του νομοσχεδίου σε νόμο για την κατά νόμο έγκριση του προϋπολογισμού του ΣΕΕΕ για το έτος 2024.

2. Τα μέλη της επιτροπής βουλευτές της κοινοβουλευτικής ομάδας του Δημοκρατικού Συναγερμού, τα μέλη της βουλευτές της κοινοβουλευτικής ομάδαςΑΚΕΛ- Αριστερά-Νέες Δυνάμεις, καθώς και το μέλος της βουλευτής των Οικολόγων- Συνεργασία Πολιτών επιφυλάχθηκαν να τοποθετηθούν κατά τη συζήτηση του θέματος στην ολομέλεια του σώματος.

 Στη βάση των πιο πάνω, η Κοινοβουλευτική Επιτροπή Οικονομικών και Προϋπολογισμού με την παρούσα έκθεσή της υποβάλλει το νομοσχέδιο στην ολομέλεια του σώματος για σκοπούς λήψης τελικής απόφασης.

16 Ιανουαρίου 2024

Αρ. Φακ.: 23.01.064.186-2023

ΑΚ/MΓ/ΘΚ